**ELŐTERJESZTÉS**

**Körmend Város Önkormányzat Képviselő-testülete 2023. szeptember 6-i ülésére**

**Tárgy:** 2023. évi költségvetési rendelet módosítása

*Tisztelt Képviselő-testület!*

A 2023. évi költségvetési rendelet módosítására második alkalommal kerül sor. Jelen rendelet-tervezet a következő módosításokat tartalmazza.

1. A központi költségvetésből a következő támogatások érkeztek, és az alábbi összeggel nő / csökken az önkormányzat központi támogatás előirányzata.
2. Szociális ágazati pótlék 18.087.486 Ft
3. Egészségügyi pótlék: 435.024 Ft
4. 68/2023. Kormányrendelet: 14.725.898 Ft
5. REKI: 44.488.109 Ft
6. 2022. évi bérintézkedések támogatása: 505.938 Ft
7. 2023. évi normatíva korrekció, májusi felmérés (lemondás): 787.481 Ft

A helyi önkormányzatok kiegészítő támogatásai közül a szociális ágazati és összevont pótlékból 18.087.486 Ft a Körmend és Kistérsége Önkormányzati Társulás részére, a 435.024 Ft egészségügyi kiegészítő pótlék szintén a Társulás részére kerül támogatásként átadásra – vonatkozási időszak 3 hónap.

A 68/2023. (III.10.) Korm.rendelet alapján a 2023. január 01-jétől történő kötelező béremeléshez támogatást kapnak az Önkormányzatok. Ez éves szinten Körmend Város Önkormányzata esetében 91.534.472 Ft. Azonban ez nem egy összegben érkező támogatás, hanem havi bontásban kerül kiutalásra. A soron következő 2 hónap teljesítései alapján 14.725.898 Ft-ot jelent. Mivel ez a támogatási jogcím tervezésre került a működési célú támogatások bevételei államháztartáson belülről előirányzat soron, így onnan ez visszavételezésre került, majd a megfelelő sorokra bontva kerül rögzítésre. Így helyi önkormányzatok működésének általános támogatására 1.746.661 Ft, a települési önkormányzatok egyes köznevelési feladatainak támogatására 5.108.165 Ft, a települési önkormányzatok egyes szociális és gyermekjóléti feladatainak támogatására 6.349.516 Ft, a települési önkormányzatok gyermekétkeztetési feladatainak támogatására 889.716 Ft, a települési önkormányzatok kulturális feladatainak támogatására 631.840 Ft előirányzat növelés kerül.

A 13/2023. (III.16.) önkormányzati határozat alapján Körmend Város Önkormányzata benyújtotta pályázati anyagát a rendkívüli önkormányzati támogatásokra. Az első pályázati anyag pozitív elbírálásban részesült, így az elnyert támogatás összege 44.488.109 Ft. Kiadási oldalon a működési célú támogatások bevételei államháztartáson belülről csökkentésre kerültek.

A 2022. évi bérintézkedések támogatására 505.938 Ft került kiutalásra az Önkormányzatnak. Az elszámolás a beszámolóval egyidejűleg került benyújtásra, tehát ténylegesen ennyivel több került kifizetésre a minimálbérek növekedéséből adódóan, így az elszámolásokból adódó bevételek előirányzata nő, míg a működési célú támogatások bevételei államháztartáson belülről csökkentésre kerültek.

A 2023-as költségvetési évben a központi normatívák esetében májusban volt lehetőség felülvizsgálni a mutatószámokat, és esetlegesen módosítást beadni az Ebr42 önkormányzati portálon. Az Önkormányzat élt ennek lehetőségével, azonban fontosnak tartjuk megemlíteni, hogy a tavalyi évhez hasonlóan idén is központilag korrigálták a számokat, így ismét a bölcsődei üzemeltetésnél elvonásra került a támogatás 76,5%-a, azaz éves bölcsődei működtetésre 3.799.000 Ft-t kapunk. A saját korrekciókat és a központi korrekciókat összevonva köznevelési feladatoknál 2.186.493 Ft, szociális feladatoknál 6.776.585 Ft, míg gyermekétkeztetési feladatoknál 1.761.802 Ft normatíva lemondás keletkezett, ennek megfelelően az előirányzatok csökkentésre kerültek. A visszavonás nem egy összegben történik a likviditás megőrzése miatt, hanem százalékos arányban (8,4%/hó), így a tényleges visszavonás 2 havi összege összesen 1.787.481 Ft.

1. Az önkormányzat és az intézmények előirányzatait felülvizsgálva az alábbi módosítások szükségesek:

**Önkormányzat**

1. A III. sz. háziorvosi körzet feladatellátásával kapcsolatosan a személyi kiadások 6.900.000 Ft-tal, járulékos vonzata 897.000 Ft-tal kerül átcsoportosításra a dologi kiadások közé, mivel számla alapján kerül rendezésre a feladatok ellátása.
2. A Rádió 8 Körmend Kft-nek 500.000 Ft tagi kölcsön biztosítása vált szükségessé, ezért a működési célú támogatások államháztartáson belülre előirányzatot ezen összeggel növelni szükséges, a működési célú támogatások bevételei államháztartáson belülre előirányzat terhére.
3. A tervezetthez képest a közvilágítás és egyéb közüzemi kiadások jóval meghaladták az eredeti kereteket, ezért mindenképp növelni szükséges e téren a dologi kiadások előirányzatát 30.000.000 Ft-tal. A működési bevételek viszont kedvezőbben alakultak az időarányos teljesítéseket figyelembe véve, így növeljük az előirányzatot, a többletbevétel fedezetet biztosít a többlet kiadásokhoz.
4. A 24/2023. (II.06.), a 40/2023 (III.27.), az 57/2023. (IV.24.) szociális bizottsági döntések eredményeként 129 fő részesült ingyenes tűzifa hozzájárulásban. Ennek szállítási költségeit az Önkormányzat állta, a szállítási költség 1.935.000 Ft-os összege az ellátottak pénzbeli juttatásainak előirányzatát növeli, a működési célú támogatások bevételei államháztartáson belülre előirányzat terhére.
5. A 63/2023. (VI.30.) önkormányzati határozattal elfogadásra került a BM utas pályázatokhoz szükséges önerő biztosítása. A felújítás így 6.052.320 Ft-tal, Áfa vonzata 1.523.126 Ft-tal nő, ennek fedezete a döntés értelmében a 6. sz. mellékletben felsoroltak terhére biztosított csak, így a beruházási kiadások 7.885.430 Ft-tal csökkennek, míg a különbözet 309.984 Ft a működési célú támogatások bevételei államháztartáson belülre előirányzatot csökkentik.
6. Az 59/2023. (V.31.) önkormányzati határozat alapján az EGIS kosárlabdacsapat 2022/20023-as bajnokságban nyújtott teljesítménye elismeréséül 3.000.000 Ft összegű támogatást ad át a Körmend Múltja, Jelene és Jövője Közhasznú Alapítvány részére. A PIROSECURITAS Élet- és Vagyonvédelmi Alapítványnak 1.000.000 Ft került átadásra, a 8. Vas Vármegyei Tűzoltó Találkozó megszervezéséhez. Így összesen 4.000.000 Ft-tal nő az alapítványoknak átadott támogatások előirányzata a működési célú támogatások bevételei államháztartáson belülről előirányzat terhére.
7. Egyéb működési célú támogatások államháztartáson kívülre előirányzatát szükséges növelni 64.830 Ft-tal, a működési célú támogatások bevételei államháztartáson belülről növelése mellett. Kiegészítő gyermekvédelmi támogatásban részesül egy fő.
8. Finanszírozás visszavételezése történik a Hivataltól 1.345.873 Ft összegben, mely a működési célú támogatások bevételei államháztartáson belülről előirányzatot csökkentik.
9. Slachta Margit Nemzeti Szociálpolitikai Intézettől kapja az Önkormányzat a fejlesztő foglalkoztatásra fordítható támogatási összeget. A költségvetés készítésekor még nem ismert az adott költségvetési évre vonatkozó összeg, ezért mindig az előző évi támogatás kerül tervezésre. Azonban időközben megkötésre került a 2023. évi támogatási szerződés, így további 7.805.000 Ft-tal szükséges növelni a bevételi előirányzatot, míg kiadási oldalon az egyéb működési célú támogatások államháztartáson belülre előirányzatot növeljük, mivel a feladatellátás a Körmend és Kistérsége Önkormányzati Társulás fenntartásában működő Körmendi Szociális Szolgáltató és Információs Központban történik a feladatellátás, így átadásra kerül részükre a beérkező pályázati forrás.
10. Örökségünk a tánc elnevezésű projekt esetében a Béri Balogh Táncegyüttesnek projekten kívüli költségei is keletkeztek a színvonalas rendezvény komplett lebonyolításához, ezért visszafizetési kötelezettség keletkezett 731.844 Ft összegben, melynek fedezete működési célú támogatások államháztartáson bevételei előirányzat terhére valósul meg.
11. TOP KÉK projekt esetében a folyamatos megvalósulást figyelembe véve belső átcsoportosításokat kell végezni, a dologi kiadások közül személyi kiadásai közé 200.000 Ft, járulékos vonzata előirányzatára 318.000 Ft, külső személyi juttatások előirányzatára 200.000 Ft. A catering szolgáltatások adókötelesek, ezért a járulékok előirányzatára 200.000 Ft-ot kell biztosítani, a működési célú támogatások államháztartáson belülről bevételei terhére. Szintén a dologi kiadások közül kerül átcsoportosításra a személyi kiadások közé 3.047.244 Ft, járulékokra 1.278.648 Ft, tehát mindösszesen 4.325.892 Ft.
12. A leendő új sportcsarnok létesítményhez megvásárolt kettő területrész egyesítésre került, így ezen költségekhez szükséges előirányzatot képezni a dologi kiadások közé 189.600 Ft összegben. Fedezetét a működési célú támogatások államháztartáson belülről bevételei előirányzatával tudja az Önkormányzat biztosítani.
13. TOP-2.1.1-16-VS1-2017-00002 Barnamező projekt zárásának eredményeképpen szükséges 4.000.001 Ft összegű támogatást visszafizetni, melyhez szükséges előirányzatot képezni az egyéb felhalmozási célú támogatások államháztartáson belülre kiadásokra. Az összeg rendelkezésre állt az Önkormányzat által korábban átadott önerők által, de valójában ezek nem kerültek visszaadásra, így a működési célú támogatások bevételei államháztartáson belülről előirányzatára tervezzük várható bevételként a fenti összeget. TOP-1.1.3-15-VS1-2016-00010 Vásártér, helyi piac létesítése esetében ugyanez a helyzet állt elő, itt a visszafizetendő összeg 945.450 Ft volt, aminek fedezete szintén az előzőek alapján biztosított csak.
14. A 38/2023. önkormányzati határozat alapján az Interreg VI-A Szlovénia-Magyarország 2021-2027-es program keretében az Önkormányzat pályázatot nyújtott be, melyhez 8.687,5 Euro-t szükséges biztosítani az idei költségvetésből. Az előkészítés költségei miatt a dologi kiadások előirányzata 3.475.000 Ft-tal nő (400 Ft/Euro árfolyammal számolva), fedezete itt is várható bevételből biztosított.
15. A működési célú támogatások bevételei államháztartáson belülről előirányzatát átcsoportosítjuk 70.298.712 Ft-tal a működési célú finanszírozási bevételek közé.

**Körmendi Közös Önkormányzati Hivatal**

* A Körmendi Közös Önkormányzati Hivatal személyi kiadásaiból elszámolásra került a TOP Energetikai pályázatban 1 fő kolléga bérének egy része. Ennek pénzügyi rendezése az idei évben történt meg, így a működési célú támogatások államháztartáson belülről előirányzat nő 1.345.873 Ft-tal, és a finanszírozás kerül csökkentésre ugyanezen összeggel.

**Kulturális Központ, Múzeum és Könyvtár**

* A múzeumi feladat ellátási területen az informatikai eszközök beszerzése előirányzatról 250.000 Ft átcsoportosításra kerül az egyéb tárgyi eszközök beszerzésére.
* A kulturális feladat ellátási területen az informatikai eszközök beszerzése előirányzatról 100.000 Ft átcsoportosításra kerül az egyéb tárgyi eszközök beszerzésére.

**Körmend Város Gondnoksága**

* A Vas Megyei Kormányhivatal Körmendi Járási Hivatala szerződés alapján 1.747.545 Ft támogatást nyújtott az intézménynek a „Közfoglalkoztatottak foglalkoztatása” program keretében. A működési célú támogatások államháztartáson belülről 1.747.545 Ft-tal nő, mely fedezetet biztosít a személyi kiadások 1.633.955 Ft-os, a járulékok előirányzatának 113.590 Ft-os növeléséhez.

Kérem a Bizottságot és a tisztelt Képviselő-testületet, hogy az előterjesztést és a mellékelt rendelet-tervezetet tárgyalja meg, és véleményezze.

**Előzetes hatásvizsgálat a rendelet-módosításhoz:**

**A rendelet társadalmi, gazdasági, költségvetési hatása:** az önkormányzatnak törvényben foglalt kötelezettsége az adott évre költségvetést alkotni, és azt az adott időszakonként, illetve indokolt esetben soron kívül módosítani az államháztartásról szóló 2011. évi CXCV. törvényben kapott felhatalmazás alapján.

**A rendelet környezeti és egészségi következményei:** nincsenek.

**A rendelet adminisztratív terheket befolyásoló hatása:** Nem releváns tekintettel arra, hogy az önkormányzat költségvetési, pénzügyi és gazdálkodási tevékenységét egyéb jogszabályi előírások is szabályozzák.

**A rendelet megalkotásának szükségessége, a rendelet megalkotása elmaradásának várható következményei:** jogszabálysértés és gazdálkodási szabálytalanság.

**A rendelet alkalmazásához szükséges személyi, szervezeti, tárgyi és pénzügyi feltételek:** Az alkalmazáshoz szükséges feltételek rendelkezésre állnak.

Körmend, 2023. augusztus 28.

 **Bebes István**

 **polgármester**